Musikaali tuotettiin Tšekin Brnossa 2013 nimellä *Donaha!*
**Housut pois** (*The Full Monty*) on yhdysvaltalainen musikaali, jonka libreton on kirjoittanut Terrence McNally ja musiikin säveltänyt David Yazbek.

Musikaali perustuu samannimiseen brittielokuvaan vuodelta 1997, mutta musikaalissa tapahtumat on siirretty Britanniasta New Yorkin osavaltion Buffaloon. Tarinassa kuusi kaupungin terästehtaasta työttömäksi jäänyttä miestä päättävät harjoitella oman striptease-esityksensä nähtyään, miten naiset ihastuivat paikkakunnalla vierailleeseen Chippendales-miesstrippariryhmään.

Musikaali kantaesitettiin San Diegon Old Globe -teatterissa kesäkuussa 2000. Elokuussa sen näytännöt alkoivat New Yorkin Broadwayllä Eugene O’Neill -teatterissa, jossa sitä esitettiin kahden vuoden aikana 770 kertaa. Ohjaajana toimi Jack O’Brien ja koreografina Jerry Mitchell. Alkuperäisiä näyttelijöitä olivat Patrick Wilson, André DeShields, John Ellison Conlee, Jason Danieley, Marcus Neville, Kathleen Freeman, Denis Jones, Emily Skinner ja Annie Golden. Freemanin kuoltua kesken näytäntökauden hänet korvasi Jane Connell.

Lontoon West Endin Prince of Wales -teatterissa musikaalia esitettiin maaliskuusta marraskuuhun 2002. Monet näyttelijöistä olivat samoja kuin Broadway-produktiossa. Joulukuussa 2009 Lontoon New Players Theatre tuotti musikaalin uudelleen näyttämölle.

Pohjoismaiden kantaesityksen *Housut pois* sai Helsingin Kaupunginteatterissa tammikuussa 2002 Mikko Koivusalon suomentamana ja Kurt Nuotion ohjaamana. Musiikillisena asiantuntijana oli Nick Davies, kapellimestarina Timo Kärkkäinen ja koreografina Ari Tenhula. Stripparisekstettiä esittivät kaksoismiehityksenä Timo Tuominen ja Toni Wahlström (Jerry Lukowski), Eero Saarinen ja Tuomas Uusitalo (Dave Bukatinsky), Antti Timonen ja Sami Uotila (Malcolm Macgregor), Eppu Salminen ja Toni Wahlström (Ethan Girard), Oskari Katajisto ja Matti Rasila (Harold Nichols) sekä Langry ja Alain Azerot (Noah "Härkä" T. Simmons). Musikaalia esitettiin Helsingissä 87 kertaa joulukuuhun 2002 asti.

Kesällä 2008 *Housut pois* oli Tiina Brännaren ohjaamana Heinolan kesäteatterin ohjelmistossa. Musikaalia ovat Suomessa esittäneet myös Savonlinnan teatteri (2010), Samppalinnan kesäteatteri (2012, ohj. Heikki Sankari), Toijalan Kesäteatteri (2013, ohj. Arto Mantela), Oulun kaupunginteatteri (2013–2014, ohj. Mikko Kouki), Vantaan Näyttämö (2014, ohj. Carita Välitalo), Porin Teatteri (2015, ohj. Reija Wäre) ja Kuopion kaupunginteatteri (2015, ohj. Milko Lehto).

Lähteet
-------

1. ↑  Esitysluettelo, Helsingin Kaupunginteatteri, viitattu 11.4.2015.
2. ↑  Housut pois![vanhentunut linkki] Heinolan kaupunki 2008, viitattu 13.4.2015.
3. ↑  Housut pois, Ilona-esitystietokanta, Teatterin tiedotuskeskus, viitattu 13.4.2015.
4. ↑  Antola, Tarja: Toijalan Näyttämö juhlii Housut pois -musikaalilla *Akaan Seutu*.  9.4.2013. Viitattu 6.6.2021.
5. ↑  Housut pois, Oulun kaupunginteatteri, viitattu 13.4.2015.
6. ↑  Housut pois (Arkistoitu – Internet Archive), Vantaan Näyttämö, viitattu 13.4.2015.
7. ↑  Housut pois (Arkistoitu – Internet Archive), Porin Teatteri, viitattu 13.4.2015.
8. ↑  Housut pois (Arkistoitu – Internet Archive), Kuopion kaupunginteatteri, viitattu 13.4.2015.

Aiheesta muualla
----------------

* Kuvia tai muita tiedostoja aiheesta **Housut pois (musikaali)** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:The Full Monty (musical)